Νίκος Γ. Ξυδάκης

Ο Νίκος Γ. Ξυδάκης (Πειραιάς, 3 Απριλίου 1958) είναι Έλληνας δημοσιογράφος και πολιτικός.

Υπηρέτησε ως Αναπληρωτής Υπουργός Εξωτερικών (2015–2016) και ως Αναπληρωτής Υπουργός Πολιτισμού (2015). Διετέλεσε βουλευτής Β΄ Αθηνών με το ΣΥΡΙΖΑ (2015-2019).

 Βιογραφικά στοιχεία 
Γεννήθηκε το 1958 στον Πειραιά και έλκει την καταγωγή του από τη Μύκονο. Κατοικεί στην Αθήνα. 

Απόφοιτος της Οδοντιατρικής Σχολής του Πανεπιστημίου Αθηνών, πραγματοποίησε μεταπτυχιακές σπουδές ιστορίας της τέχνης στη Φιλοσοφική Σχολή του ίδιου πανεπιστημίου. 

 Επαγγελματικός βίος 
Εργάστηκε ως επιμελητής εκδόσεων. Συνεργάστηκε με πολλά έντυπα ως συντάκτης, κριτικός βιβλίου και εικαστικών, σύμβουλος έκδοσης, αρχισυντάκτης και εκδότης (μεταξύ άλλων:  Βαβέλ, Σύγχρονα Θέματα, Πολίτης, Οδός Πανός, Εκ Παραδρομής, Χάος, Γυναίκα, Ταχυδρόμος, Elle, Madame Figaro, Αθηνόραμα, εφημερίδα Πρώτη, περιοδικό 01, ρ/σ 902, Seven-X TV, εφημερίδα Πολίτης (Λευκωσία), Δίφωνο, Φωτογράφος, Εντευκτήριο κ.ά.).

Από το 1992 έως και το 2014 εργάσθηκε ως συντάκτης, τεχνοκριτικός, αρθρογράφος και στη συνέχεια αρχισυντάκτης της εφημερίδας Καθημερινή.

Το διάστημα 2020-2022 ήταν παραγωγός και διευθυντής στον ραδιοφωνικό σταθμό 105,5 Στο Κόκκινο.

Συμμετείχε στην ιδρυτική ομάδα του περιοδικού «Σύμπτωμα» της Ομάδας Φοιτητών Οδοντιατρικής (1979-1982). Συμμετείχε στην εκδοτική ομάδα και διηύθυνε την εφημερίδα «Η Μυκονιάτικη» (1988-2001). Συμμετείχε ως αρθρογράφος στην ιδρυτική ομάδα της εφημερίδας Εποχή (1988-1992).

Έχει δημοσιεύσει δοκίμια, κριτική διηγήματα, ποίηση. Κείμενά του έχουν περιληφθεί σε πολλά βιβλία, πρακτικά συνεδρίων, καταλόγους εκθέσεων. Επιμελήθηκε τις ομαδικές εκθέσεις: All Fashioned: Ζωγραφική στην Ελλάδα, σήμερα (Λάρισα-Θεσσαλονίκη, 2002), και Αναφορά στον Γύζη (Τήνος, 2004). Μέλος της ΕΣΗΕΑ, τιμήθηκε από το Ίδρυμα Μπότση με το Βραβείο της Βουλής των Ελλήνων ως Πολιτικός Αρθρογράφος της Χρονιάς (2009). Το διάστημα 2002-2005 υπήρξε Γενικός Γραμματέας και το 2007-2009 μέλος του Δ.Σ. της AICA-Hellas (Εταιρείας Ελλήνων Τεχνοκριτών).

 Πολιτική σταδιοδρομία 
Το 1998 ήταν υποψήφιος δημοτικός σύμβουλος στη Μύκονο με τη Μυκονιάτικη Κίνηση Πολιτών. Το 2000 ήταν υποψήφιος βουλευτής Κυκλάδων συνεργαζόμενος με το ψηφοδέλτιο του Συνασπισμού της Αριστεράς. Το 2014 ήταν υποψήφιος ευρωβουλευτής με το ΣΥΡΙΖΑ.

Εξελέγη βουλευτής στη Β΄ Αθηνών με το κόμμα του ΣΥΡΙΖΑ τον Ιανουάριο του 2015, ενώ από τότε ως τον Αύγουστο του ίδιου έτους διετέλεσε Αναπληρωτής Υπουργός Πολιτισμού.

Επανεξελέγη βουλευτής στη Β' Αθηνών τον Σεπτέμβριο του 2015 και ορίστηκε Αναπληρωτής Υπουργός Εξωτερικών αρμόδιος για Θέματα Ευρωπαϊκών υποθέσεων στη δεύτερη κυβέρνηση του Αλέξη Τσίπρα. Παρέμεινε στη θέση αυτή ως τον ανασχηματισμό του Νοεμβρίου του 2016. Μετά τον ανασχηματισμό εκλέχτηκε ομόφωνα δεύτερος κοινοβουλευτικός εκπρόσωπος της Κ.Ο. του ΣΥΡΙΖΑ.

 Δημοσιεύσεις 
 Κείμενα του Ν. Γ. Ξυδάκη στη βάση δεδομένων της Βιβλιονέτ.

 Παραπομπές 

 Εξωτερικοί σύνδεσμοι 
 www.xydakis.gr Προσωπικός ιστότοπος
 Προσωπικό Ιστολόγιο 

Κατηγορία:Έλληνες δημοσιογράφοι του 20ού αιώνα
Κατηγορία:Βουλευτές εκλεγμένοι με τον ΣΥΡΙΖΑ
Κατηγορία:Βουλευτές Β΄ Αθηνών
Κατηγορία:Έλληνες αναπληρωτές υπουργοί Εξωτερικών
Κατηγορία:Έλληνες αναπληρωτές υπουργοί Πολιτισμού, Παιδείας και Θρησκευμάτων
Κατηγορία:Έλληνες πολιτικοί του 21ου αιώνα